**UČENICI OŠ KRUNOSLAVA KUTENA NA DRŽAVNOJ SMOTRI LIDRANO**

*Na županijskoj razini smotre LiDraNo naš školski list Cvrkut i radijska emisija Volim slušati radio predloženi su za državnu razinu. Početkom travnja saznali smo da ćemo i ove godine predstavljati našu školu na državnoj smotri LiDraNo koja se održava u Vinkovcima. U Vinkovce su se tako 22. travnja zaputili naši učenici Katja Bešen, Fran Grošanić i Lena Orlić sa svojim mentoricama Marijom Cetl i Lorenom Leljak.*

Napisala: **Lena Orlić, 7. b**

Nakon dolaska u Vinkovce, večer smo proveli na svečanome otvorenju u Gradskome kazalištu Joze Ivakića. Idućega dana održali su se okrugli stolovi za literarne i novinarske radove te za radijske emisije i školske listove u Gradskoj knjižnici i čitaonici u Vinkovcima. Okrugli stol za školske listove započeo je predstavljanjem najboljih školskih listova osnovnih škola u Hrvatskoj, među kojima je i Cvrkut. Na predstavljanju smo dobili pohvale za obradu teme broja **Moje buduće zanimanje**, izdvojeni su najzanimljiviji tekstovi, a povjerenstvu se jako svidjela i naša naslovnica. Nakon predstavljanja školskih listova, članovi povjerenstva svima su dali savjete koji nam mogu pomoći u oblikovanju budućih brojeva.

Okrugli stol završili smo ugodnim razgovorom o radu novinarskih skupina, motivaciji za pisanje, navikama čitanja i dr. Nakon toga su mentori i učenici razmijenili školske listove, a ostatak dana proveli smo gledajući pojedinačne i skupne scenske nastupe u Gradskome kazalištu. Istovremeno je trajao i okrugli stol za radijske emisije na kojemu su učenici i mentori poslušali sve emisije i razgovarali o svakoj od njih. U razgovoru su sudjelovali i učenici koji su komentirali radijske emisije i zajedno zaključili kako je potrebno uložiti puno truda za nastanak jedne radijske emisije. Našu radijsku emisiju **Volim slušati radio** i vi možete poslušati skeniranjem QR koda ispod teksta.

Treći dan ujutro imali smo dosta slobodnog vremena prije povratka u Vrbovec pa smo ga iskoristili za šetnju pored Bosuta i obilazak Gradskoga muzeja. Vinkovci će nam ostati u dobrome sjećanju zbog lijepe dobrodošlice, ali i zato što smo stekli vrijedna iskustva i sklopili nova prijateljstva. Iako je na državnu smotru LiDraNo išlo samo troje učenika koji su predstavljali Cvrkut i Cvrkutavce, čestitamo svim učenicima koji sudjelovali u nastanku školskoga lista i radijske emisije te našim mentoricama koje su nas u tome vodile.